Det var et presset bagermesterpar, som den 12. september havde modtaget og betalt deres dyre elregning for august måned. Regningnen var på 84.689 kroner. Til sammenligning var regningen for august sidste år på på 31.000. - Jeg må indrømme, at der løb tårer ned ad mine kinder, da jeg så beløbet, sagde Susanne Ramskov for en måned siden. Siden iværksatte bagerparret, Susanne og Preben, en række tiltag, som skulle reducere i strømforbruget. Og det har virket. I september måned betalte bagerforretningen 61.000 kroner for el. - Vi går normalt ikke og venter på regningerne, men jeg er faktisk stolt over, at vi har formået at spare så meget ved at tænke os om, siger Preben Ramskov. Sparetiltag fungerer Hjallerup Bageri & Café har den seneste måned haft et energitillæg på deres ekspeditioner. Det er blevet taget godt imod hos kunderne. - Det er jo gået godt, synes jeg. Der har været god opbakning fra lokalområdet af, og de har taget rigtig godt imod vores energitillæg, siger bagermesteren. Bageriets elforbrug i september måned var på 2200 færre kilowatt-timer end samme måned sidste år, og forbruget var på 1400 færre kilowatt-timer end i august. - Vi har forstået det med at slukke for tingene og slukke lyset. Det har vi set give pote, siger Preben Ramskov. Udover et mindre strømbrug og energitillæg er kunderne blevet opfordret til at forudbestille, hvis det er store bestillinger. Det giver bageriet nemmere mulighed for at minimere overproduktion af brød og kager. - Det synes jeg, de er flinke til. Rigtig flinke, siger han. Bedre fremtidsudsigter Det er ikke kun bagerforretningens elregning, som stikker udenfor normalbilledet. Preben Ramskov vurderer, at omsætningen er 10-15 procent lavere end samme tidspunkt sidste år. - Vi har mindre omsætning end sidste år. Man kan se, at folk sparer. Specielt de håndværkere der plejer at komme ind og købe smurte rundstykker. De er væk. Det er jo helt forståeligt, for de sidder også hjemme og får dyrere regninger, og et af de nemmeste steder at spare er hos bageren, siger Preben Ramskov. Alligevel ser det mere lyst ud nu end for en måned siden: - Vores fremtidsudsigter er, at vi ikke går og tænker på lukning længere. Det går den rigtige vej, og vi vil gerne have pillet energitillægget af. Men det kan vi ikke, før elprisen falder, eller der kommer noget tilskud til det, siger Preben Ramskov.
For en måned siden var stemningen i bund hos Hjallerup Bageri og Café. Nu er fremtidsudsigterne lysere.